23. schôdza NR SR - 12.deň - A. dopoludnia
Dátum: 2024-12-11
Poslanec: Matovič, Igor (SLOVENSKO)
Druh vystúpenia: Vystúpenie v rozprave

14. Dobré ráno, kolegyne, kolegovia. Na začiatok som sa chcel poďakovať pánovi Dostálovi, že včera nám tu urobil bariéru voči tomu, aby poprepadali niektorí poslanci tak pokútne pred záverom. Potom som si pozrel, že však asi to robil kvôli pani Cigánikovej, ale keďže sa pani Cigániková, ako to hlavná odborníčka SaS, nedostavila do práce, tak asi kvôli nej to nebolo. Každopádne je dobré postaviť tú bariéru voči zlomoci, ktorá nám vládne, kedykoľvek pri každej možnej príležitosti a teda určite za to ďakujem. Chcel som ale zareagovať na jednu vec, ktorá sa tak trošku tiahne v argumentácii aj tu vstupujúcich ľudí z opozície. Akoby mám taký pocit, akoby sme začali hrať ich hru. Aj teraz Ondro trošku v tej faktickej poslednej hovoril, že však to nie je veľa peňazí, kvôli tomu to vlastne nestojí, o tom som síce nehovoril a tak, ale nezužujme tento zápas Lekárskeho odborového združenia na mzdy alebo na výplaty. To je presne rétorika súčasnej vládnej mafie, ktorí chcú povedať, že odborárom z LOZ ide len o prachy. Normálne logická otázka, ktorý súdny lekár, ktorý si vybudoval kariéru v svojej blízkej nemocnici, alebo jednoducho obľúbenej nemocnici, v ktorej pracuje, by riskoval svoje postavenie alebo svoju kariéru za 62 eur. Žiadny. Prosím vás, toto normálne že vypustíme to zo svojho slovníka v tejto rozprave, lebo to je presne to, kam to chce dostať či už teda Fico, či minister zdravotníctva, alebo ktokoľvek, kto teraz obtiera papuľu o lekárskych odborárov. Chcú povedať, že to robia len za prachy. Ešte raz, v našom prípade, pred tými dvomi rokmi, alebo, myslím, že to bolo dva roky dozadu, môžeme povedať, že áno, tie peniaze v ich zápase hrali kľúčovú rolu. Lebo tam išlo naozaj rádovo o stovky, niekedy až tisícky eur nárastu platu. Vtedy môžeme hovoriť, že áno, tlačili, lebo teda mali možnosť, cítili, videli padnutú vládu, videli, že SaS-ka vyslovila nedôveru, vyzbierala sa s mafiánmi z HLAS-u za vyslovenie nedôvery vlády s argumentom, že nebojuje proti mafii, korupcii a teda že čokoľvek iné, čo príde po Hegerovej vláde s Matovičom, bude lepšie. Takže užívame si to všetci, ďakujem pekne, páni a dámy zo SaS-ky. Ale vtedy podstatnú časť, si myslím, teda tlaku, áno, bolo to o peniazoch, ale čo som si, a to som aj kritizoval, keď už to presahovalo únosnú mieru, keď sme už teda videli, že nestačia ani české platy, že treba ešte o 10 % viac ako české platy, ale čo som si vždy na vyjednávaniach s LOZ vážil, boli práve tie ostatné požiadavky. Tie boli systémové, tie mali riešiť dlhodobé rozkrádanie slovenského zdravotníctva a dnes vzhľadom na to, že naozaj z pohľadu financií to je 62 eur, síce áno, dokopy to je 100 mil. eur, neobviňujme lekárov, že teraz tu štrajkujú kvôli 62 eurám. Momentálne dramaticky väčšiu váhu, a to si teda trúfnem povedať, že 90-percentnú, možno to ostatné je taký princíp aj v prípade tých peňazí, 90-percentnú váhu ich tlaku a vyjednávania a v ich požiadavkách sú systémové zmeny v zdravotníctve, ku ktorým sa ale, pozor, vláda zaviazala. Len tu si niekto povie, že vyhraj voľby, môžeš všetko a zrazu záväzok predošlej voľby chytíš, pokrčíš, hodíš do koša a tváriš sa, že už s tým nič nemáš spoločné, lebo ty máš podpísanú diabolskú zmluvu s Haščákom na rozkrádaní zdravotníctva. Teba sa predsa memorandum predošlej vlády netýka. Ale keď sme raz parlamentná demokracia, to neznamená, že ideme vždy tabuľa, rasa, idem čistý stôl a zrazu po každých voľbách a nič neplatí. Tak potom rušme aj zákony pri každých voľbách. Nech teda nič neplatí, ani pre ľudí. Keď to nemá platiť pre vládu, záväzok voči lekárom a zdravotníkom z memoranda, ktoré teda bolo podpísané pred dvomi rokmi, tak potom naozaj aj ľuďom doprajme ten komfort, že každými voľbami si dosiahnu spoločnosť, v ktorej žiadne pravidlá neplatia, kde žiadne záväzky neplatia. Keď vy hovoríte, že záväzok vlády, ktorej aj ja som bol súčasťou, už pre vás neplatí a vy môžete teraz znova sa tváriť, ako kebyže žiadne požiadavky LOZ tu neboli prijaté zo strany vlády a ministerstva zdravotníctva, tak ešte raz hovorím, tak potom doprajte tento komfort aj ľuďom, nech po každých voľbách ideme, čo to dá. Jatky bez pravidiel, sebestredne na seba, ako to presne hráte vy. Sebestredne na seba už 18 rokov v zdravotníctve. Odkedy sa Fico s Haščákom stretli v byte na Vazovovej, odvtedy sú jatky na úkor chorých ľudí. Peniaze určené na liečbu chorých ľudí skončili len za 12 rokov cez Haščákov koridor v Dôvere 900 mil. eur. Na Cypre polovička z toho bez akéhokoľvek zdanenia, 440 mil. Si skúste predstaviť 440 mil. pred 12 rokmi, že aká to je hodnota peňazí dnes. Vtedy ak by chcel niekto, by neumožnili títo páni, ktorí dnes hovoria lekárom, že nebudete poslúchať, pôjdete do basy a my budeme rozhodovať, že či vy zmeníte vaše zamestnanie, či teda vy odídete z nemocnice do ambulancie, lebo my, my, my, ako to svojho času, či ja, ja, ja, či vy, vy, vy, či ako to hovoril ten ožran premiér na tlačovej konferencii, ukazovať prstom teraz na zdravotníkov, že oni sú zodpovední za stav, za rozkradnuté, zdevalvované zdravotníctvo, ktoré my sme dostali od vás do vienka a ešte navyše (povedané s pobavením), áno, vás z toho neobviňujem, pandémiu, aha, pardon, vy zase platíte človeka, mesačne tisícku za to, ktorý hovorí, že pandémia nebola. Ozaj toho máte vy, pán minister zdravotníctva, pod sebou na ministerstve zdravotníctva? Tohoto odborníka, teda lebo však to je, myslím, že aj vyštudovaný lekár, ako predpokladám, že vy ho platíte. Si to predstavte, aká absurdná banda nám tu vládne. Oni si normálne financujú bludára za to, aby šíril bludy. Bludára v podstate akože svetového kalibru. Lebo nenašiel sa ani jeden jediný taký bludár na svete, ktorý by na zasadnutí Svetovej zdravotníckej organizácie povedal, že nesúhlasí s nejakým novým návrhom pravidiel, keď teda príde celý svet do nejakej ďalšej pandémie, aby zomrelo menej ľudí, tak akože Svetová zdravotnícka organizácia navrhla pravidlá... (Prerušenie vystúpenia predsedajúcim.) Danko Andrej, podpredseda NR SR Držte sa témy, pán poslanec. Matovič, Igor, poslanec NR SR ... aby sa štáty viacej koordinovali. Pardon. Danko, Andrej, podpredseda NR SR Skúste neurážať, držte sa témy. Matovič, Igor, poslanec NR SR Ako povedať o Kotlárovi... (Prerušenie vystúpenia predsedajúcim.) Danko, Andrej, podpredseda NR SR Už zase ulietavate. Skúste neurážať, držte sa témy, dobre? Matovič, Igor, poslanec NR SR Nie, nie, nie, nie. Toto ja to beriem už naozaj veľmi citlivo. Mňa tu istý mafián Gašpar v pozícii podpredsedu... Danko, Andrej, podpredseda NR SR Prosím vás, pán Matovič, držte sa témy. Nerobte si tu piár a komunikujte k téme, dobre? Matovič, Igor, poslanec NR SR Ja si myslím, že mimoriadne presne komunikujem k téme, lebo tu je 3 300 lekárov, ktorí hovoria, že dajú výpovede, keď vy nebudete plniť požiadavky na ochranu chorých ľudí a zároveň popritom hovorím, že vy tu plníte požiadavky bludárov. Normálnych bludárov, šarlatánov, kotlárov. Ja viem, že, pán Danko, je z vašej strany a teraz si ho hájite, aby vám neušiel niekde z klubu a zase aby ste nemali sem ďalšieho Huliaka, ale to je krásny obraz slovenského zdravotníctva. To je krásny obraz toho, ako táto vláda, väčšina v tejto sále pristupuje k slovenskému zdravotníctvu, ako pristupuje k vede, ako pristupuje k lekárskej vede, ako pristupuje k faktom. Bludárov si platíte tisíc eur mesačne, päťdesiattisíceurový kontrakt ste s ním uzavreli, aby si kúpil detský mikroskop a do detskej izby sa zavrel, pichol si do pršteka a študoval svoju krv, ako teda na tom fungujú vakcíny. Bože môj, ste to počúvali tú tlačovku? Pán Danko, ja si myslím, že vy ste inteligentný, že vy ste sa hanbili za to. Nepochybuj, Jožo, je. Ale to je najväčší problém, že keď inteligentný človek využíva svoju inteligenciu na to, aby oblbol tých, ktorí sú možno trošku menej inteligentní, alebo o ktorých si to myslí, že sú hlupáci. A to títo ľudia, ktorí nám tu vládnu, si myslia. Oni si myslia, že teraz tým, že budú útočiť na lekárov, presvedčia svoje ovečky, že vlastne tí lekári sú zlí. Čiže nie je zlý ten Fico, ktorý ten mafiánsky kontrakt podpísal s Haščákom v byte na Vazovovej, kde teda, ja to rád parafrázujem, ale odporúčam si to prečítať, lebo je to, budete mať zimomriavky tí, ktorým vám záleží na verejnom záujme a ktorým vám záleží na tom, aby politik sa nedopúšťal toho najpodlejšieho, a to je okrádaní chorých ľudí. V tom byte na Vazovovej ten kontrakt začal a dnes sme takto vyvrcholili, aby teda niekto nemal pocit, že nehovorím k téme. Tam to začalo, kedy sa Haščák pýta Fica: Ak by sme chceli vytvoriť nejaký priestor v zdravotníctve, ako, na koho by som sa mal obrátiť? Na Pali Pašku, hovorí ten ožran z úradu vlády. Na Pali Pašku, má moju plnú dôveru... (Prerušenie vystúpenia predsedajúcim.) Danko, Andrej, podpredseda NR SR Pán poslanec... Matovič, Igor, poslanec NR SR ... len potom by som chcel byť informovaný, kto má aký priestor. Preložené do ľudskej reči, Haščák sa pýta... (Prerušenie vystúpenia predsedajúcim.) Danko, Andrej, podpredseda NR SR Neurážajte vo vystúpení iných poslancov alebo predsedu vlády. Držte sa témy. Matovič, Igor, poslanec NR SR Prepáčte, že o Ficovi povedať, že je ožran, keď tuto chodí ožratý a ukazuje prostredník, je normálne pomenovanie faktov, je to pravda, či nemôžem v sále hovoriť pravdu? Chcete na mňa zavolať policajtov, pán Danko? Chcete ísť v šľapajach pána Gašpara? Poslúžte si. Danko, Andrej, podpredseda NR SR Chcem kľud. Chcem kľudné vystúpenie a nech sa páči, k téme. Matovič, Igor, poslanec NR SR Keď vy si chcete pospinkať po ťažkej noci, majte kľud. Nemusíte ma počúvať, sú také štuplíky do uší, kúpte si to, ja vám to donesiem prípadne. Ja budem hovoriť tak, ako ja uznám za vhodné, myslím si, že zatiaľ ešte sme ako-tak demokracia, že ešte si poslanec môže za rečníckym pultom v pléne hovoriť to, čo uzná. Parlament je od slova parlé, hovoriť, takže možno keď tam bude, že to bude šušlovať, tak budem tu šuškať asi alebo čo, ale jednoducho zatiaľ budem hovoriť tak, ako ja uznám za vhodné. Takže mafiánsky kontrakt uzavrel Fico s Haščákom. Dohodli sa na tom, ako budú rozkrádať peniaze určené na liečbu chorých ľudí, lebo keď teda Haščák, či Fico hovorí Haščákovi: ja chcem len vedieť, kto má aký priestor , znamená, že Fico hovorí Haščákovi, keď sa s Paškom dohodnete, že ako teda budete tunelovať tie prachy určené na liečbu chorých ľudí, ja chcem len byť informovaný, koľko percent kto, koľko z toho má . Jednoducho takto presne funguje organizovaný zločin. Organizovaná zločinecká skupina, ktorá nám tu 13. či 14. rok vládne. Organizovaná zločinecká skupina strana SMER, rozčlenená momentálne aj na HLAS, čo je v podstate tá istá banda, a pridala sa k tomu SNS, ktorá teda, samozrejme, pri tom rozkrádaní tie svoje skúsenosti má veľmi veľké a sú aj obžalovaní ľudia, s ktorými sa tu aj predsedajúci stretal v hoteli Albrecht, debatovali určite o verejnom záujme. Takže keď si vy myslíte, že týmto niečo dosiahnete, že budete lekárov, alebo zločincov dávať na slobodu a lekárov do basy za to, že povedia, že tým zločincom nemáte umožňovať naďalej rozkrádanie zdravotníctva, lebo sa už za to hanbia, v akom stave ste to zdravotníctvo nieže zanechali, v akom stave ho prevádzkujete. Však ja verím tomu, že aj, pán minister, že aj vy sa hanbíte za to, keď náhodou sa stretnete s onkologickým pacientom a ten sa vás spýta, že ako je možné, že on nemá k dispozícii tú najlepšiu onkologickú liečbu, ale v Rumunsku to majú. Že ako je možné, že z pohľadu inovatívnych liekov na Slovensku máme len polovičku k dispozícii pri našich onkologických pacientov, ako majú pacienti onkologickí v Rumunsku. Ja pevne verím, že nehľadáte potom výhovorky, však neviem, koľko ste spojení s touto mafiánskou lúzou, ktorá nám vládne, ale tak teraz ste ministrom a podľa mňa máte právo povedať, že tak dobre, ja som tu doteraz nebol a takýto je stav. Rozkradli ste to jak po nebohom a tí odborári majú pravdu. Viete, čo ja by som čakal? Že vy budete chodiť a klopať na bránu a budete protestovať s lekárskymi odborármi pred úradom vlády a budete hovoriť Ficovi: vylez, vylez, 13 rokov si rozkrádal zdravotníctvo na základe diabolskej zmluvy s Haščákom, Paškom a podobnými a teraz mi chceš hodiť to tvoje maslo na moju hlavu? Takto by som si predstavoval odvážneho ministra zdravotníctva, verte tomu, že ľudia by vám tlieskali. Ale konečne by ste urobili poriadok. Miesto toho vy ste tichučko, tichučko, lebo však by hrozilo, že Fico by povedal, že už nebudete ministrom, že nebudete mať bavorák, že nebudete sedieť na tom zadnom sedadle a nebudú vás voziť a nebudú vám hovoriť pán minister, možno aj kľučky na ministerstve. Takže sa vás pýtam ešte raz, kedy budete mať odvahu? Kedy Ficovi poviete, neskrývaj sa ako krysa, keď si to rozkradol. Toto by som od vás čakal, vtedy by ste boli odvážny a vtedy by ste ukázali, že vám na tom záleží. Ale včera ja som nečítal ďalej ten článok, ale videl som iba nadpis Minister sa nestretol na rokovaní s odborármi. A pýtam sa prečo? Čo ste mali zase akú výhovorku? Dúfam, že mi nechcete povedať, že preto, lebo ste sedeli tu. Tu na miesto vás môže sedieť ktorýkoľvek minister a veľakrát tie taľafatky, čo tú zaznievajú od vašich vládnych poslancov, verte tomu, že zbytočne to počúvate. Na tom nie je nič. Napíšu im to, pošlú im to do počítača, prečítajú, tam nie je žiadna kreativita. Žiaden názor. Takže v takejto situácii pohŕdať, aj takto vizuálne pohŕdať odborármi a ukazovať im, že nie, nie, nie, teraz vy im dáte malý dvor a veľký bič alias Ján Slota, či ktorý to tu svojho času hovoril, že takto treba pristupovať k riešeniu problémov. Tak si myslím, že ste na veľkom omyle. Hovorím, ja som včera hovoril tu príklad. Sám poznám medičku z Čiech, z Brna, z Masarykovej univerzity, ktorá povedala, že za tejto situácie, a to viem, že keď ona povie, tak to platí, že nehrozí. Že stále to cítila tak, že dobre, vyštuduje v Čechách, ale nakoniec sa vráti sem. Ale hovorí, že ne. Že ona nechce ísť robiť do klietky neslobody. Si prestavte, čo vy z tých lekárov robíte, alebo z tých zdravotníkov ešte týmto rozhodnutím. Síce jasné, vy poviete, však to nemusí platiť, to sa iba zákon taký príjme, aby keď náhodou nebudú poslúchať, aby ste im mohli seknúť po krížoch. Nie, nie, nie, to má byť opačné garde. Vy v prvom rade poslúchajte. Teraz je to vaša psia povinnosť, aby ste vy poslúchali ich. Lebo doteraz oni tu skláňali hlavy predtým, jako sa tu zdravotníctvo rozkrádalo. Prvýkrát keď niekto urobil niečo pre to, aby pribudli zdravotné sestry alebo lekári v systéme, sme boli my s Marekom Krajčím, keď sme zaviedli odmeňovanie za roky praxe a naozaj hĺbkovú reformu odmeňovania zdravotníkov a zrazu za rok 2023, zrazu áno, aj po tých ťažkých rokoch covidu, zrazu pribudlo 600 zdravotných sestier v systéme, lebo zrazu videli, že si ich prácu niekto váži. Prvýkrát za 30 rokov pribudli sestry v zdravotnom systéme. Rovnako lekári. A tí ľudia, keď vám teraz dávajú nejaké požiadavky, tak vám hovoria iba to, čo ste dávno mali vy robiť. Vy a vaši predchodcovia. A rad radom tí vaši predchodcovia, zlodej čo zlodej. Zlodej čo zlodej. Im to bolo ukradnuté, že sú to peniaze určené na liečbu chorých ľudí a ja osobne hovorím, ešte raz, považujem za to najpodlejšie, keď politik ide do politiky s vedomím, že tie babičky ledva o paličkách, dávame karafiáty, ukazujeme, ako nám im na nich záleží, potom, tetušky, dajte hlas a potom si pošúchame ručičky a ideme na vás. A že tetuška, že máte rakovinu, tetuška, že čakáte rok a pol na výmenu bedrového kĺbu, viete čo, mne to je jedno, lebo teraz ja, ja, ja, ja som dôležitý, moja peňaženka je dôležitá. Keď mám raz napísané, že som sociálny demokrat, však sociálny demokrat znamená, že mám sociálne cítenie k svojej peňaženke predsa. K svojmu účtu, k svojej rodine, k svojim kamarátom a, tetuška, vy ste mi ukradnutá, ale nebojte sa, zase príde čas, zase za štyri roky prídem s karafiátom a poprosím, tetuška, hlas potrebujem od vás. Toto ste tu robili, takto podlo ste sa správali voči tým ľuďom a, hovorím, v tomto momente to zužujem na tých chorých ľudí. Ak by vám na nich záležalo, vy nedopustíte to, aby tu mal Klondike nejaký Haščák, ktorý dnes je jeden z troch najbohatších ľudí. Prvý najbohatší človek je ďalší, ktorý má druhú, ktorý ma zase sieť nemocníc. Tretí najbohatší ten, ktorý má aj sieť nemocníc, ktorý má aj zdravotnú poisťovňu. Aký iný dôkaz potrebujete toho, že ste urobili zo zdravotníctva Klondike? Klondike pre zbohatlíkov, ale zhodou okolností 3 300 nadmerných úmrtí, 3 300 nadmerných úmrtí v porovnaní s priemerom Európy. Podobá sa vám to číslo na niečo? No mne zhodou okolností sa podobá na počet výpovedí lekárov. Čiže na Slovensku nám zbytočne, keď sa porovnávame len s priemerom Európy, ročne zomiera 3 300 eur (ľudí, pozn. red.). Ak by sme boli rovnako dobrí v zdravotníckej starostlivosti alebo v zdravotnej starostlivosti ako priemerná krajina, voči tomu 3 300 ľudí ročne navyše zomrie. A teraz mi dajte teda možnosť dať tú rečnícku otázku. Sú ľudia, ktorí umožnia rozkrádať peniaze určené na liečbu chorých ľudí, čoho následok je, že napríklad teda tí onkologickí pacienti majú len polovičku inovatívnych liekov na Slovensku v porovnaní s Rumunmi, môžme týchto ľudí nazvať, keďže dôsledkom ich konania nám zbytočne zomiera 3 330 ľudí ročne na Slovensku, môžme týchto ľudí nazvať vrahmi? Ja si hovorím, že je to v súlade s morálkou a máme na to plné právo. A keď si vynásobíte 13 rokov vlády SMER-u krát 3 300, tak sme na akom čísle? Päťdesiattisíc ľudí? Že 50-tisíc ľudí tu zomrelo len preto, lebo vy ste sa rozhodli niekomu natlačiť do gágora na jeho cyperské účty peniaze, ktoré boli určené na liečbu chorých ľudí? A to, že dnes si tí lekárski odborári povedia, že stačilo, že oni sa nechcú hanbiť pred tými pacientami a nechcú ďalej im hovoriť rôzne bludy a výhovorky a dávať im falošnú nádej, že bude dobre, keď vedia, že nebude. Keď ten liek drahý si nemôžu kúpiť, lebo tie prachy musí mať váš kamarát Haščák na účte, tak toto je pomenovanie stavu slovenského zdravotníctva. A ešte sa potom pýtam vás, mnohých, za čo to robíte. Nerobíte to náhodou ako tá Dolinková alebo Cigániková, alebo Szalay a podobní za tie krásne celostranové inzeráty v médiách Haščáka? Vydavateľstvo News and Media Holding, samé piár, bezplatné inzeráty pre tých ľudí, ktorí parazitom pomáhajú rozkrádať peniaze určené na liečbu chorých ľudí. Preto vám hovorím, spravte krok späť. Nie basou hrozte lekárom, ale tým, že splníte to, čo ste dávno mali urobiť. Že peniaze pre chorých pôjdu chorým a mafii klepnete po prstoch. (Potlesk.)